

Latvijas Republika

**SALDUS NOVADA DOME**

Reģ. Nr. 90009114646, Striķu ielā 3, Saldū, Saldus nov., LV- 3801, tālr. 63807280,

e-pasts: pasts@saldus.lv, www.saldus.lv

Saldū

2024.gada 28.jūnijā **NOTEIKUMI Nr. 7**

Izdoti ar Saldus novada domes

2024.gada 28.jūnija sēdes

lēmumu (protokols Nr.8, 4.§)

**Saldus novada vispārizglītojošo izglītības iestāžu pedagogu, speciālistu**

**un izglītojamo apbalvošanas kārtība**

*Izdoti saskaņā ar*

*Izglītības likuma 18.panta otrās daļas 12.punktu,*

*Pašvaldību likuma 50.panta pirmo daļu*

**I. Vispārīgie noteikumi**

1. Saldus novada vispārizglītojošo izglītības iestāžu pedagogu, speciālistu un izglītojamo apbalvošanas kārtība nosaka, kā tiek organizēta ikgadējā pedagogu, speciālistu un izglītojamo apbalvošana par izciliem sasniegumiem novada, reģiona, valsts un starptautiska mēroga mācību priekšmetu olimpiādēs, zinātniskās pētniecības darbu konkursos un citos ar mācību procesu saistītos konkursos.

2. Apbalvošanas mērķis ir veicināt izglītības iestāžu izglītojamo kvalitatīvu zināšanu un prasmju apguvi, mērķtiecīgu izaugsmi un konkurētspēju, akcentējot mācību darbības nozīmīgumu un motivējot pedagogus papildus darbam ar izglītojamajiem, lai iegūtu augstus darba sasniegumus izglītojamo mācību darbā.

3. Noteikumi nosaka apbalvošanas kārtību, naudas balvu apmērus pēc nodokļu nomaksas. Naudas balvas piešķiršanai izmantojami attiecīgajam mērķim paredzētie pašvaldības budžeta līdzekļi.

4. Noteikumos lietots termins “Speciālists”, kas ir fiziska persona, kura labi pārzina kādu nozari, kurai ir zināšanas, prasme un atbilstošs izglītības līmenis, kura izglīto sabiedrību, vada nodarbības vai apmācību.

**II. Apbalvojuma piešķiršanas kārtība pedagogiem un izglītojamajiem**

5. Katrs izglītojamais, pedagogs vai speciālists, kurš ieguvis godalgotu vietu novada, reģiona mācību priekšmetu olimpiādēs, zinātniskās pētniecības darbu konferencē, tiek apbalvots ar Saldus novada pašvaldības Izglītības pārvaldes Diplomu vai Atzinības rakstu un piemiņas balvu.

6. Ar Saldus novada pašvaldības Izglītības pārvaldes Pateicību un naudas balvu tiek apbalvoti pedagogi, speciālisti un izglītojamie par šādiem sasniegumiem:

6.1. iegūta godalgota vieta (*1.,2.,3.,vieta/pakāpe, Atzinība*) starptautiskajā mācību priekšmetu olimpiādē, zinātniskās pētniecības darbu konferencē;

6.2. iegūta godalgota vieta IZM, VISC organizētajā valsts mācību priekšmetu olimpiādē (*1.,2.,3.vieta*, *Atzinība*), zinātniskās pētniecības darbu konferencē (*1.,2.,3. pakāpe, Atzinība)*;

6.3. iegūta godalgota 1. vieta VISC noteiktajā atklātajā mācību priekšmetu olimpiādē, ar mācību procesu saistītā valsts līmeņa konkursā*.*

7. Naudas balvas apmērs izglītojamajam, pedagogam, speciālistam par ieguldīto darbu sasniegumos:

|  |  |  |  |
| --- | --- | --- | --- |
| Izglītojamā iegūtā godalgotā vieta | Par sasniegumiem VISC valsts līmeņa mācību priekšmetu olimpiādē, zinātniskās pētniecības darbu konferencē (EUR) | Par sasniegumiem starptautiska līmeņa mācību priekšmeta olimpiādē, zinātniskās pētniecības darbu konferencē (EUR) | Par sasniegumiem valsts atklātajā mācību priekšmetu olimpiādē, ar mācību procesu saistītā konkursā (EUR) |
| 1.vieta | 250 | 400 | 80 |
| 2.vieta | 200 | 300 | - |
| 3.vieta | 150 | 200 | - |
| Atzinība | 120  | 150 | - |

7.1. Ja izglītojamo olimpiādei, zinātniskās pētniecības darbu konferencei gatavojuši vairāki pedagogi, speciālisti, naudas balvu sadala līdzīgās daļās un Pateicību pasniedz katram pedagogam un speciālistam.

7.2. Ja pedagogs ar labiem rezultātiem sagatavojis olimpiādēm, konkursiem vairākus izglītojamos, naudas balvu apmēru summē un izmaksā noteikto balvu apmēru kopsummā.

7.3. Ja izglītojamais ieguvis vairākas godalgotas vietas dažādās olimpiādēs, konkursos, naudas balvu apmēru summē un izmaksā noteikto balvu apmēru kopsummā.

7.4. Ja zinātniskas pētniecības darbu konferencē vai konkursā sasniegumus ir guvusi izglītojamo komanda (2 un vairāk dalībnieku) naudas balvu saņem pedagogs un izglītojamie (sadalot līdzīgās daļās), Pateicību pasniedz katram dalībniekam un pedagogam.

8.Ja izglītojamais piedalījies, bet nav guvis godalgotu vietu valsts līmeņa mācību priekšmeta olimpiādē, Pateicību saņem gan izglītojamais, gan pedagogs*.*

9. Pedagogus un izglītojamos apbalvošanai izvirza Saldus novada pašvaldības Izglītības pārvalde, saskaņojot ar izglītības iestādes vadītāju un pamatojoties uz apkopotajiem rezultātiem mācību priekšmetu olimpiādēs, zinātniskās pētniecības darbu konferencēs, ar mācību procesu saistītos konkursos.

10. Par sasniegumiem valsts atklātajās olimpiādēs, ar mācību procesu saistītajos konkursos izglītības iestādes vadītājs līdz 10. maijam Izglītības pārvaldē iesniedz pieteikumu izglītojamā, pedagoga vai speciālista apbalvojuma piešķiršanai, pievienojot protokolu vai citu sasniegumu apliecinošu dokumentu kopijas.

11. Naudas balvas izglītojamajiem, pedagogiem un speciālistiem tiek piešķirtas pašvaldības iedalītā budžeta ietvaros. Ja iedalītā budžeta ietvaros finansējums nav pietiekošs naudas balvu izmaksai, tad naudas balvas tiek izmaksātas prioritārā secībā:

11.1. iegūta godalgota vieta starptautiska līmeņa mācību priekšmetu olimpiādēs un zinātniskās pētniecības darbu konferencēs;

11.2. iegūta godalgota vieta valsts līmeņa mācību priekšmetu olimpiādēs un zinātniskās pētniecības darbu konferencēs;

11.3. iegūta godalgota vieta valsts atklātajās mācību priekšmetu olimpiādēs un ar mācību procesu saistītos konkursos.

12. Apbalvošanas sadales komisija sagatavo rīkojuma projektu Saldus novada pašvaldības domes priekšsēdētājam par pedagogu, speciālistu un izglītojamo apbalvošanu ar naudas balvām.

13. Apbalvošanas komisijai ir tiesības ieteikt papildus izglītojamos, pedagogus, kuriem izteikt Pateicību par augstiem mācību darba sasniegumiem.

14. Katram pedagogam, speciālistam un izglītojamajam, kurš ieguvis godalgotu vietu valsts, starptautiska līmeņa mācību priekšmetu olimpiādēs, zinātniskās pētniecības darbu konferencēs un citos ar mācību procesu saistītos konkursos, Pateicību, naudas balvu pasniedz Izglītības pārvaldes organizētā svinīgā pasākumā.

**III. Noslēguma jautājums**

15. Ar šo noteikumu spēkā stāšanās dienu atzīt par spēku zaudējušiem Saldus novada domes 2022.gada 27.janvāra noteikumus Nr.3 “Par Saldus novada vispārizglītojošo izglītības iestāžu pedagogu, speciālistu un izglītojamo apbalvošanas kārtību” (sēdes protokols Nr.1, 63.§).

Domes priekšsēdētājs M.Zusts